ET Euroopa Liidu Teataja C 31/25

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 31/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„CARNE DE ÁVILA”

EÜ nr: ES-PGI-0117-0093-13.06.2008

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — Toote kirjeldus — Geograafiline piirkond — Päritolutõend — Tootmismeetod —  Seos piirkonnaga — Märgistus —  Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Kasutatavate veisetõugude määratlust laiendatakse. Kasutada võib šarolee (Charolais) ja limusiini (Limousin) lihatõugude aretusloomi; need on tegelikult kõige levinumad aretusloomad ristamisel Avileña-Negra Ibérica tõugu aretusloomadega.

Määratlust laiendatakse neile sellepärast, et nende kasutamine on kaitstud piirkonnas tavaline ja põhjendatud läbiviidud uuringute ja nendest tulenevate järelduste seisukohast, st see, kui kaitstud toote hulka lisatakse esimesel ristamisel eranditult Avileña-Negra Ibérica tõust pärinevate aretusloomadega saadud loomad, võimaldab hoida nii saadud liha kvaliteeti ja parandada rümba kvaliteeti selle lihakuse osas, kusjuures säilib rasvasus.

Toote kirjeldus põhineb mõõdetavatel kriteeriumidel, nagu kinnitab riiklik põllumajandus- ja toiduaineteuuringute ning -tehnoloogia instituut (INIA – Instituto Nacional de Investigación y Tecnología Agraria y Alimentaria) – mis kuulub teaduse ja uuenduste ministeeriumi haldusalasse – oma aruande „La evaluación genética de animales de la raza Avileña-Negra Ibérica para caracteres de la canal” („Avileña-Negra Ibérica tõugu loomade geneetiline hindamine rümba omaduste osas”) järeldustes.

Soo ja tõu kaupa jaotatud isendite nelja rühmaga – kuhu kuuluvad Avileña-Negra Ibérica tõugu pullid ja lehmad ning Avileña-Negra Ibérica tõugu aretusloomade esimesel ristamisel šarolee ja limusiini tõugu pullidega saadud pullid ja lehmad – tehtud katse tulemused näitasid, et rümba kvaliteediklass lihakuse ja tailihasisalduse osas on esimese ristamise korral veidi kõrgem. Keskmine rasvasus on 3. tüüpi ja kõikidel rümpadel ühesugune. See tegur on tihedalt seotud liha optimaalse laagerdumise ja kvaliteedi saavutamisega.

Tarbijale pakutava lõpptoote ühtlus ja kvaliteet tagatakse rümba kaalu erinevusega. Lisaks on rümba lihakusomadused paremad loomadel, kes on saadud Avileña-Negra Ibérica tõugu aretusloomade esimesel ristamisel šarolee ja limusiini tõugu pullidega.

Veel ajakohastatakse eri tüüpi loomade nimetusi, mis sõltuvad vanusest, võttes arvesse määrust (EÜ) nr 275/2007, mis käsitleb veiseliha märgistamist.

3.2. Päritolutõend:

Lisatakse uued jälgitavusega seotud nõuded:

— loomade individuaalne identifitseerimine ametliku identifitseerimise abil ja, kui tegemist on Avileña-Negra Ibérica tõugu loomadega, tõuraamatu kõrvamärgiga;

— toote sertifitseerimine: toote sertifitseerimise meetodid ning rümpade, tükkide ja portsjonite identifitseerimise süsteemid, mis tagavad jälgitavuse;

— osalevad ettevõtjad peavad põllumajandusettevõtete registreid, millesse nad märgivad saadud tooraine ja toodete osas söödaks ettenähtud tooraine ostetud partiid ja põllumajandusettevõttele ostetud loomad; samuti talletavad nad teabe klientide, tooraine koguse ja päritolu või tarnitud toodete, müüdud loomade sihtkoha (kasvatamine või tapmine) jms kohta; ühtlasi märgivad nad tapmisele minevate või kasvatamiseks mõeldud loomade partiide ning rümpade või rümbarühmade ja nende osade vahelise vastavuse.

3.3. Geograafiline piirkond:

Käesoleva punkti sõnastust muudetakse vea tõttu registreeritud spetsifikaadis. Selles spetsifikaadis ei ole mainitud Segovia provintsi, kuigi see esineb käesolevas punktis nimetatud 10. novembri 1993. aasta määruse artiklis 1. Tegemist on ilmselgelt koostamisveaga.

3.4. Tootmismeetod:

Kuigi tootmismeetod ei ole muutunud, muudeti selle punkti sõnastust, et see kajastaks tavalisi tootmistavasid: laiaulatuslik kasvatus ja/või rändkarjakasvatus, keskkonnakaitse ning loomade heaolu.

3.5. Märgistus:

Kasutatavaid identifitseerimissüsteeme, märgiste sisu ja märgistel esitatavat teavet ajakohastatakse.

Endised kaubamärgid asendati märgistega, sest sel viisil identifitseeritakse paremini nii rümpi kui ka nende osi ja tükke ning tagatakse seega jälgitavus ja kaitstud toote täielik identifitseerimine.

KOONDDOKUMENT

NÕUKOGU MÄÄRUS (EÜ) nr 510/2006

„CARNE DE ÁVILA”

EÜ nr: ES-PGI-0117-0093-13.06.2008

KGT ( X ) KPN ( )

1. Nimetus:

„Carne de Ávila”

2. Liikmesriik või kolmas riik:

Hispaania

3. Põllumajandustoote või toidu kirjeldus:

3.1. Toote liik:

Klass 1.1 Värske liha (ja rups)

3.2. Toote kirjeldus, mida punktis 1 esitatud nimetus tähistab:

Kariloomad, kes sobivad KGTga „Carne de Ávila” kaitstud liha tootmiseks, kuuluvad Avileña-Negra Ibérica tõugu või on saadud sellesse tõugu kuuluvate aretusloomade ning šarolee ja limusiini tõugu pullide (kes on kantud registrisse Catálogo Español de Razas Integradas) esimesel ristamisel.

Vanuse järgi eristatakse mitut loomade kategooriat.

Vasikas: loom, kelle tapavanus on kõige rohkem 12 kuud ja keda ema imetas vähemalt 5 kuud.

Noor veis (añojo): vähemalt viiekuuselt võõrutatud loom, kelle tapavanus on üle 12 kuu ja kuni 24 kuud.

Pullmullikas: loom, kelle tapavanus on üle 24 kuu ja kuni 48 kuud.

Rümbad, mis võivad saada KGT, peavad Euroopa klassifikatsioonis kuuluma lihakusklassi O–U+ ning nende rasvasusklass peab olema 2–4.

Rasvasusklass 1 1 + 2 – 2 2 + 3 – 3 3 + 4 – 4 4 + 5 – 5 Lihakusklass E U + X X X X X X X U X X X X X X X U – X X X X X X X R + X X X X X X X R X X X X X X X R – X X X X X X X O + X X X X X X X O X X X X X X X O – P + P P –

Nimetatud loomadelt pärinev liha on katsumisel tihke, kergelt niiske ja peene tekstuuriga. Selle värvus on ere ja ulatub helepunasest purpurpunaseni. See sisaldab valget kuni kreemikat värvi rasva ning seda hinnatakse üldiselt väga kõrgelt tänu selle õrnusele ning tugevale ja kvaliteetsele maitsele.

Liha „Carne de Ávila” minimaalne laagerdumisaeg on neli päeva.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

Tootmissüsteem on laiaulatuslik kasvatus ja/või rändkarjakasvatus koos karjamaade ja metsade ressursside (tõrud, võsud) kasutamisega. Rändkarjakasvatus on esivanematelt päritud tootmisviis, mille puhul kasutatakse ära olemasolevaid loodusvarasid ning kariloomad liiguvad aastaajati ühest kohast teise, mis pakub mitmekesisust ja täiendavaid võimalusi: karjatamine kõrgustes suvel ja sügisel, vahemere tamme ja korgitamme võsaga heinamaad talvel ja kevadel. Tegemist on tootmissüsteemidega, mille puhul loomad on vabapidamisel ja paiknevad hõredalt, keskmine tihedus on 0,2–0,4 loomühikut hektari kohta, paigutatud piirkondadesse, kus seda tõugu traditsiooniliselt karjatatakse ja mida oleks teistviisi väga raske kasutada. Kui toitu on vähe, saavad loomad lisasööta, mis sisaldab teravilju, valgurikkaid taimi ja muud taimset päritolu toorainet ning vajalikke mineraalaineid ja vitamiine.

3.5. Tootmise erietapid, mis peavad toimuma määratletud geograafilises piirkonnas:

Tapmisele minevad loomad sünnivad, neid kasvatatakse ja nuumatakse punktis 4 kirjeldatud geograafilises piirkonnas põllumajandusettevõtetes, kus kasvatatakse laiaulatuslikult aretuslehmi.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Rümpade, rümbaosade ja tükkide identifitseerimise ja jälgitavuse tagamiseks on igal KGTga kaitstud rümbal teatav arv märgiseid. Tegemist on järgmiste märgistega:

1) rümbamärgised, millel on tagapool kirjeldatud üksikasjalik teave, v.a tüki liik;

2) tükimärgised, millel on nõutav teave, näiteks tüki liik (esikoot, pähkeltüki viil jms);

3) lisamärgised, mis lisatakse juhtudel, mil tükk saadetakse teele portsjonitena; nendel lisamärgistel on sama teave, mis rümbal;

4) märgised „Carne de Ávila”, millel on peale kohustuslike märgete vähemalt järgmine teave: info reguleeriva asutuse identifitseerimise ja ametliku identifitseerimise kohta, tapmiskuupäev, rümba number, reguleeriva asutuse logo, Euroopa KGT logo ja vöötkood.

4. Geograafilise piirkonna täpne määratlus:

Tõu Avileña-Negra Ibérica tootmise piirkond koosneb allpool nimetatud põllumajanduspiirkondadest (mis on rühmitatud provintside ja autonoomsete piirkondade kaupa).

Andaluusia autonoomne piirkond: Huelva: Sierra. Jaén: Sierra Morena. Sevilla: Sierra Norte.

Aragóni autonoomne piirkond: Teruel: Serranía de Albarracín, Maestrazgo.

Castilla-La Mancha autonoomne piirkond: Ciudad Real: Montes Norte, Campo Calatrava, Montes Sur, Pastos. Toledo: Talavera, Torrijos, Sagra Toledo, La Jara, Montes de Nava Hermosa, Montes de los Yébenes.

Castilla-Leóni autonoomne piirkond: Ávila: kõik omavalitsusüksused. Burgos: Demanda. León: La Montaña de Riaño. Palencia: Guardo, Cervera. Salamanca: kõik omavalitsusüksused. Segovia: kõik omavalitsusüksused. Soria: Pinares. Valladolid: kesk-, lõuna- ja kaguosa. Zamora: Sayago.

Extremadura autonoomne piirkond: Cáceres: kõik alad. Badajoz: Alburquerque, Mérida, Don Benito, La Puebla de Alcocer, Herrera del Duque, Badajoz, Almendralejo, Olivenza, Jerez de los Caballeros, Llerena.

La Rioja autonoomne piirkond: kõik omavalitsusüksused.

Madridi autonoomne piirkond: Lozoya-Somosierra, Guadarrama, Madridi suurlinnapiirkond, edelaosa.

Tootmispiirkond koosneb allpool nimetatud põllumajanduspiirkondadest (mis on rühmitatud provintside ja autonoomsete piirkondade kaupa).

Castilla-Leóni autonoomne piirkond: Ávila: kõik omavalitsusüksused. Salamanca: kõik omavalitsusüksused. Segovia: kõik omavalitsusüksused. Valladolid: kesk-, lõuna- ja kaguosa.

Castilla-La Mancha autonoomne piirkond: Toledo: Talavera, Sagra Toledo.

Extremadura autonoomne piirkond: Cáceres: Cáceres, Trujillo, Brozas, Valencia de Alcántara, Plasencia, Hervás. Badajoz: Mérida, Badajoz, Olivenza.

Madridi autonoomne piirkond: Lozoya-Somosierra, Guadarrama, Madridi suurlinnapiirkond, edelaosa.

5. Seos geograafilise piirkonnaga:

5.1. Geograafilise piirkonna eripära:

a) Orograafia

Reljeefi iseloomustab mägipiirkondades künklik ja keerukate pinnavormidega maapind, kus on sügavad orud, kitsad kuristikud, järsud mäenõlvad ja suured platood, mida sageli räsivad tugevad tuuled. Võsastunud karjatamispiirkonnad moodustavad ulatusliku muutliku kõrgusega tasandiku, mis paikneb 300–1 200 meetri kõrgusel merepinnast ja mille pinnavormid on vähe silmatorkavad.

b) Kliima

Kliima on väga erinev ning seda tõu suure levikuala, selle paiknemise ja rändkarjakasvatuse tõttu. Kariloomad söövad mägedes, orgudes ja võsastunud karjamaadel: mäestikualadel on suved jahedad, talved väga külmad ja pakaselised; seevastu võsastunud karjamaadel on suved tavaliselt väga kuumad ja talved pehmed.

c) Taimestik

Tõu Avileña-Negra Ibérica karjatamiseks kasutatakse karjamaid, kus on ülekaalus rohumaad, taimekasvatusalad, võsastunud alad ja metsad.

Karjamaad ning segamaad, kus karjatatakse ja mida haritakse, külgnevad madalmetsaga. Karjamaadel kasvab tammesid (vahemere tamme ja kivitamme) ning kadakaid (lõhnavat ja harilikku kadakat). Seal on tavaliselt ainult veidi puid, kuid suured rohualad. Sega-aasad on alad, kus kasvavad vahemere ja kivitammed ja rohttaimed ning kus kariloomade käsutuses on hein ja puudelt pärit ressursid (eelkõige tõrud ja võsud).

Mägedes on ülekaalus männisalud. Loomade rändkarjakasvatuse vajadus on tingitud sellest, et mäed on ühe osa aastast lumega kaetud.

5.2. Toote eripära:

KGTga „Carne de Ávila” kaitstud liha omadused on järgmised.

Nendelt loomadelt pärinev liha on katsumisel tihke, kergelt niiske ja peene tekstuuriga. Selle värvus on ere ja ulatub helepunasest purpurpunaseni. Liha sisaldab valget kuni kreemikat värvi rasva ning seda hinnatakse üldiselt väga kõrgelt tänu selle õrnusele ning tugevale ja kvaliteetsele maitsele.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Avileña-Negra Ibérica tõugu lehmad on kohalik veisetõug, mis on juba ammu suurepäraselt kohanenud kasvatamisega nendes geograafilistes piirkondades ning mille populatsioon karjas kasvab.

Algselt kasutati neid lüpsilehmadena, kuid nendest sai põllumajanduse mehhaniseerimise tulemusena lihatõug. Seetõttu ristati Avileña-Negra Ibéricaga teisi lihatõuge, kõige sagedamini šaroleed ja limusiini tõugu.

Need kohalikku tõugu loomad, kes on suurepäraselt kohanenud keskkonnaga, kasutavad ära nende käsutuses olevaid loodusvarasid (taimestik, heinamaad, sööt, võsud ja tõrud). Ammlehmade mitmekesine toit ning tõu Avileña-Negra Ibérica ja kõige suurema lihakusega tõugudega esimesel ristamisel saadud loomade iseärasused võimaldavad saada liha, mille omadused on väga mitmekesised. See liha on üks kõige hinnatumaid, eelkõige tänu oma õrnusele, tugevale ja kvaliteetsele maitsele ning eredale värvile, mis ulatub helepunasest purpurpunaseni. Liha omadused on tingitud peamiselt keskkonnast ja toitumistüübist, mis on võimalik tänu sellele, et tõug on suurepäraselt kohanenud asjaomases geograafilises piirkonnas kasutatava tootmismudeliga, ning tõust.

Viide spetsifikaadi avaldamisele:

http://www.marm.es/es/alimentacion/temas/calidad-agroalimentaria/Pliego_de_Condiciones_IGP_Carne_de_%C3%81vila_tcm7-141852.pdf

(1) ELT L 93, 31.3.2006, lk 12.